کابل: د ملګرو ملتونو په ګاډي برید کې یو خارجي کارکونکی وژل شوی
ملګرو ملتونو د دغه برید په سختو ټکو کې غندنه کړې او په برید کې یې د خپل یو بهرني کارکونکې د مرګ پخلی کړی. د ادارې تر مخه په دغه برید کې د ادارې دوه نور کار کونکي ژوبل شوي چې یو يې خارجي او یو افغان وو.
واشنګټن ډي سي — په افغانستان کې د تشدد په بیلا بیلو پېښو کې د ملګرو ملتونو یو خارجي کارکونکي په شمول ۸ افغان امنیتي عسکر او نهه ولسي وګړي وژل شوي. په سرښار کابل کې د کورنیو چارو وزارت ویاند نصرت رحیمي تیره شپه ویلي د ښار په مکرویان سیمه کې د ملګرو ملتونو په یو ګاډي د لاسي ګرنیډ په برید کې یو بهرنی کارکونکی وژل شوی او پینځه نور تنه ژوبل شوي دي. د وزارت ویاند د پېښې نور جزیات نه دي شریک کړي خو د افغانستان ځايي میډیا تر مخه په پېښه کې د مرګ ژوبلې شمیره سېوا کیدلی شي. ملګرو ملتونو د دغه برید په سختو ټکو کې غندنه کړې او په برید کې یې د خپل یو بهرني کارکونکې د مرګ پخلی کړی. د ادارې تر مخه په دغه برید کې د ادارې دوه نور کار کونکي ژوبل شوي چې یو يې خارجي او یو افغان وو. د ملګرو ملتونو لخوا خپور شوی بیان وايي: ٫٫ په برید کې وژل شوي خارجي او ژوبل شوي خارجي او یو افغان کارکونکي په اړه به نور معلومات په نژدیو کې نه خپروي.٬٬ ادارې په خپل بیان کې د افغان چارواکو نه غوښتنه کړې چې سمدستي دې د دغه برید پلڼې وکړي او په برید کې ککړ تنان دې عدالت ته وړاندې کړي. تر اوسه د ملګرو ملتونو په ګاډي د برید پړه چا په غاړه نه ده اخستې. خو وړاندې د دې نه افغان طالبان او د داعش خراسان ډلې وسله والو په کابل کې د شوو یو شمیر بریدونو پړه په غاړه اخستې. د افغان چاروکو تر مخه هم تیره شپه په داېکنډي ولایت کې وسله والو طالبانو د افغان امنیتي عسکرو په یوه چیک پوسته برید کړی. په دغه برید کې اته افغان امنیتي عسکر وژل شوي او څلور نور ژوبل شوي دي. د داېکنډي ولایت چاروکو ادعا کړې چې دغلته د امنیتي عسکرو او طالبانو ترمنځه سخته نښته شوې چې پکې ۲۰ وسله وال وژل شوي، خو طالبانو دغه دعوې رد کړي. د افغانستان په فراه ولایت کې ځايي اوسیدونکو او د هسپتال ډاکټرانو ویلی چې د افغان امنیتي عسکرو په هوايي بریدونو کې لږ تر لږه نهه عام افغانان وژل شوي او ګڼ نور ژوبل شوي. د افغانستان ځايي طلوع ټي وي د اتوار په ورځ په خپل یو رپورټ کې ویلي وو چې په هوايي بریدونو کې د وژل شوو تنانو خپلو خپلوانو په ولایت کې احتجاج کړی او د دغه پېښې د پلټنو غوښتنه يې کړې. د رپورټ تر مخه د مظاهرو په وخت دغه کسانو د مړو جسدونه هم په سړکونو اېښودي وو. د افغانستان طلوع ټي وي د یو رپورټ تر مخه په فراه ولایت کې ځايي اوسیدونکو ویلي چې افغان امنیتي عسکرو هوايي برید هغه مهال ترسره کړی کله چې خلک د خالي یا شنبې په ورځ د ماسخوتن د مانځه نه د جومات نه بهر روان وو. د فراه ولایتي چارواکو مطبوعاتو ته ویلي چې د ولایت په پوشت راډ او خواو شا سیمو کې د وسله والو طالبانو پرضد عملیات روان دي. خو دغه چارواکي د دې خبرې پخلی نه کوي چې په دغه عملیاتو کې ولسي وګړي هم وژل شوي. د افغانستان روانه جګړه کې عامو افغانانو ته تر ټولو زیات زیان رسیدلی. د ملګرو ملتونو د اندازو تر مخه د روان کال په لومړیو نهه میاشتو کې په افغانستان کې ۲۶۰۰ عام افغانان وژل شوي او د ۵۶۰۰ نه سېوا ژوبل شوي دي.